Á lífsins leið verða einstaklingar , sem kynnst er í dagsins önn , misjafnlega minnisstæðir . Leiðir okkar Gylfa Gíslasonar lágu saman vegna áhuga hans á Þingvöllum og viðgangi þjóðgarðsins þar . Sumarmorgun fyrir nokkrum árum varð uppi fótur og fit á ráðherraskrifstofunni í menntamálaráðuneytinu , þegar þangað kom sveittur og móður gestur , sem sagðist tafarlaust þurfa að hitta ráðherrann . Þar var Gylfi Gíslason á ferð og taldi sig eiga svo brýnt erindi við mig vegna málefna Þingvalla , að hann hafði hjólað þaðan um nóttina til að ræða við mig , um leið og ég kæmi til starfa . Samtal okkar varð til að sannfæra mig um einlægan áhuga Gylfa á því , að halda hlut Þingvalla sem best fram og kynna þjóðgarðinn á þann veg , sem sæmdi . Allt , sem Gylfi vann fyrir Þingvallanefnd , gerði hann af einstakri alúð með virðingu og ást á staðnum að leiðarljósi . Vegna korta og kynningarefnis , sem Gylfi Gíslason vann fyrir Þingvallanefnd , verður nafn hans tengt Þingvöllum um ókomin ár . Kynni okkar Gylfa snerust ekki aðeins um Þingvelli og hvort sem ég hitti hann á förnum vegi eða hann kom til fundar við mig , skildi ég við hann með nýja hugmynd eða verkefni til umhugsunar . Hann lauk því miður ekki öllu , sem við höfðum á döfinni , en minning hans lifir og mér þykir vænt um , að leiðir okkar lágu saman .